**(НЕ)ПРЕПОРУЧУЈЕМ**

**ЦРНА РУПА**

*Бранка Оташевић*

Неће нас прогутати „црна рупа”. Чак и она најближа у свемиру не прети нам да нас, као „чиста гравитација”, усиса и уништи – то тврди и тако Земљане теши наш научник др Дејан Стојковић.

Могло се то сазнати у првој емисији серије Научног програма РТС-а која је почела да се приказује под називом „Наука 50: Од бога до кварка”. Али управо ту, на Другом програму РТС-а, повремено се појављује „црна рупа” која изненадно „гута” планиране емисије, најчешће управо оне из науке и културе. Догађа се то по правилу кад цео дан овај канал заузму директни преноси заседања Народне скупштине, а понекад и спортски преноси непредвидивог трајања.

Како ће се наћи спас од ове прождируће силе за врсту програма који се иначе и јавно и интерно сматра битним и тренутно недовољним, остаје да одговоре одговорни за делатност Јавног медијског сервиса. Једино добро својство ове поменуте „црне рупе” јесте у томе што материја(л) у њој не пропада заувек, већ се може вратити у живот.

Онај ко је, чувши недавно баш на РТС-у да постоји „квантна музика”, хтео да чује и боље разуме шта је уопште квант, био је лишен те прилике овог четвртка јер је изостала најављена епизода из „Науке 50”. Али што се тиче ове серије, вреди чекати сваки од наставака – сваку монотематску емисију јер је после прве две јасно да могу да привуку и задрже пажњу. Аутор серије је Станко Стојиљковић, посвећени популаризатор науке, неуморан у настојању да је приближи лаицима, да им помогне да разумеју свет природе који их окружује. Овај врсни специјализовани новинар, уредник научних рубрика и часописа, саговорник најугледнијих научника из различитих истраживачких дисциплина, истрајан је и уважаван заступник науке у масовним медијима.

Знајући да је тешко о компликованим стварима говорити једноставно, он и у овој серији успева да обезбеди неопходну комуникативност, да примерима из свакодневице, детаљима из животног искуства сваког појединца, у прихватљивој мери упути гледаоца у суштину научног садржаја. Да би се то постигло у говору о ускостручним стварима потребна је посебна вештина научних радника, али и оног ко их позива, усмерава и представља широкој медијској јавности.